ΓΡΑΠΤΗ ΕΡΩΤΗΣΗ E-0093/99

υποβολή: Gerardo Fernández-Albor (PPE) προς την Επιτροπή

(27 Ιανουαρίου 1999)

Θέμα: Επέκταση της εφαρμογής του προγράμματος ERASMUS και στη Λατινική Αμερική

Το πρόγραμμα ERASMUS έχει καταστεί ένα αυθεντικό πρότυπο, διότι επέτυχε μία κοινοτική πολιτική καλώς σχεδιασμένη και ορθώς συντονισμένη. Με τις ανταλλαγές σπουδών με άλλα κοινοτικά πανεπιστήμια, χιλιάδες πανεπιστημιακοί συμβάλλουν στο να αποκτήσουν πολλοί νέοι Ευρωπαίοι μεγαλύτερη συνείδηση του ευρωπαϊκού χαρακτήρα.

Για το λόγο αυτό είναι λογικό να σκεφθούμε ότι αυτή η πολύ σημαντική εμπειρία του προγράμματος ERASMUS θα πρέπει να επεταθεί και πέρα από τα κοινοτικά σύνορα, όπως π.χ. η Λατινική Αμερική η οποία έχει πολύ πλούσιες σχετικές εμπειρίες, δεδομένου ότι πολλές χιλιάδες φοιτητών, από τη μία και την άλλη πλευρά του Ατλαντικού, έχουν πραγματοποιήσει τις σπουδές τους είτε στην Ισπανία είτε στη Λατινική Αμερική.

Φρονεί η Επιτροπή ότι θα ήταν ενδιαφέρον να εκπονηθεί μελέτη για τις δυνατότητες που θα είχε η επέκταση της εμπειρίας του προγράμματος ERASMUS και στην Λατινική Αμερική, απευθείας ή μέσω της εφαρμογής ενός παρόμοιου προγράμματος, ούτως ώστε οι νέοι της ΕΕ και της Λατινικής Αμερικής να μπορέσουν να επωφεληθούν από τη δυνατότητα να πραγματοποιούν τις σπουδές τους, αντιστοίχως, στον ένα ή στον άλλο γεωγραφικό χώρο;

Απάντηση του κ. Marín εξ ονόματος της Επιτροπής

(9 Μαρτίου 1999)

Το πρόγραμμα ERASMUS έχει καταστεί υπόδειγμα ακαδημαϊκής συνεργασίας στην Ευρώπη. Βασισμένη στην εμπειρία του ERASMUS και μετά από πολλές μελέτες, η Επιτροπή θεώρησε χρήσιμη την ανάληψη ανάλογης δράσης και αποφάσισε να δημιουργήσει το πρόγραμμα ALFA, τον Μάρτιο του 1994, βάσει του κανονισμού (ΕΟΚ) 443/92 του Συμβουλίου της 25ης Φεβρουαρίου 1992, περί χρηματοδοτικής και τεχνικής βοήθειας καθώς και οικονομικής συνεργασίας με τις αναπτυσσόμενες χώρες της Λατινικής Αμερικής και της Ασίας(1).

Το ALFA είναι ένα πρόγραμμα πανεπιστημιακής συνεργασίας ανάμεσα σε ευρωπαϊκά και λατινοαμερικανικά εκπαιδευτικά ιδρύματα - Λατινική Αμερική Ακαδημαϊκή Κατάρτιση - που έχει σαν στόχο τη βελτίωση της διαχείρισης των ιδρυμάτων και των συνθηκών υπό τις οποίες αναπτύσσεται η κατάρτιση ειδικευμένου ανθρώπινου δυναμικού.

Οι επιλέξιμες χώρες είναι όλα τα κράτη μέλη και 18 κράτη της Λατινικής Αμερικής (η Αργεντινή, η Βολιβία, η Βραζιλία, η Χιλή, η Κολομβία, η Κόστα Ρίκα, η Κούβα, ο Ισημερινός, το Σαλβαδόρ, η Γουατεμάλα, η Ονδούρα, το Μεξικό, η Νικαράγουα, ο Παναμάς, η Παραγουάη, το Περού, η Ουρουγουάη και η Βενεζουέλα).

Δικαιούχοι είναι τα ανώτατα εκπαιδευτικά ιδρύματα που έχουν αναγνωριστεί επισήμως από τις κυβερνήσεις ως ιδρύματα ανωτάτης εκπαίδευσης. Τελικοί δικαιούχοι είναι οι φοιτητές πανεπιστημιακού και μεταπτυχιακού κύκλου, το διοικητικό προσωπικό, οι καθηγητές και οι ερευνητές των αντίστοιχων ιδρυμάτων.

Το ALFA χωρίζεται σε δύο υποπρογράμματα: το υποπρόγραμμα Α: συνεργασία σε θέματα διαχείρισης των ιδρυμάτων, και το υποπρόγραμμα Β: συνεργασία σε θέματα επιστημονικής και τεχνικής κατάρτισης (κινητικότητα φοιτητών πανεπιστημιακού και μεταπτυχιακού επιπέδου).

Για την πρώτη φάση του προγράμματος ALFA, εγκρίθηκαν 846 σχέδια εκ των οποίων τα 183 (21,6 %) από το υποπρόγραμμα Α και τα 663 (78,4 %) από το υποπρόγραμμα Β.

Όσον αφορά τα ιδρύματα που συμμετέχουν στο πρόγραμμα, ο αριθμός τους ανέρχεται σε 530 ευρωπαϊκά και 373 λατινοαμερικανικά πανεπιστήμια. Εξάλλου η Επιτροπή συγχρηματοδότησε 366 ευρωπαίους υποτρόφους στη Λατινική Αμερική, 1089 λατινοαμερικανούς υποτρόφους στην Ευρώπη και 243 λατινοαμερικανούς υποτρόφους σε άλλα ιδρύματα της Λατινικής Αμερικής.

Βάσει των εκθέσεων αξιολόγησης του προγράμματος, η Επιτροπή προετοίμασε τη νέα φάση, που ήταν το αντικείμενο της απόφασης της Επιτροπής στις 4 Δεκεμβρίου. Οι εσωτερικές διαδικασίες της Επιτροπής, για την εφαρμογή του προγράμματος, βρίσκονται αυτή τη στιγμή σε εξέλιξη.

(1) ΕΕ L 52 της 27.2.1992.